钦定古今图书集成/明伦汇编/宫闱典/第074卷 > 《皇帝御正殿贺皇太子笺》前人
## 钦定古今图书集成/明伦汇编/宫闱典/第074卷 > 《皇帝御正殿贺皇太子笺》前人

清跸肃九宾之仪，方临当宇；宝觞奉万寿之祝，允属
储宫。邦家有光，华裔同庆。恭惟皇太子殿下，道隆孝
友，性极诚明。以《大学》为家传，一洗俗儒章句之陋；以
密赞为子职，岂独寝门栉縰之恭。相此多仪，实先百
辟。某久婴沉疾，已迫颓龄。想广殿之崇严，莫陪襜翼；
占前星之明润，徒极倾驰。

国势重于九鼎，懽声达于四方。恭惟皇太子殿下，秉
德淳明，宅心虚静。英姿达识，事洞照于几先；强记博
闻，言必稽于古训。躬守累朝仁恕之训，日侍两宫晬
穆之颜。历考古初，实为创见。某夙叨四品，垂及九龄。
为国老农，莫簉济济鹓鸾之列；逢时盛典，尚怀区区
犬马之心